62023CJ0514_RES
Kawża C‑514/23
Tiberis Holding Srl
vs
Ministero dello Sviluppo Economico
u
Gestore dei servizi energetici (GSE) SpA
u
Ministero dell’ambiente e della sicurezza energetica
(talba għal deċiżjoni preliminari, imressqa mill-Consiglio di Stato)
Sentenza tal-Qorti tal-Ġustizzja (Ir-Raba’ Awla) tal‑1 ta’ Awwissu 2025
“Rinviju għal deċiżjoni preliminari – Ambjent – Promozzjoni tal-użu tal-enerġija prodotta minn sorsi rinnovabbli – Direttiva 2009/28/KE – Artikolu 3 – Direttiva (UE) 2018/2001 – Artikolu 4 – Inċentivi nazzjonali għall-produzzjoni ta’ enerġija minn sorsi rinnovabbli – Skema ta’ għajnuna – Għajnuna mill-Istat – Artikolu 108 TFUE – Kompetenza esklużiva tal‑Kummissjoni Ewropea sabiex tiddeċiedi dwar il-kompatibbiltà ta’ miżuri ta’ għajnuna mas-suq intern – Deċiżjoni tal-Kummissjoni li tikkonstata l-kompatibbiltà ta’ tali skema ta’ għajnuna mas-suq intern – Rikors ippreżentat mill-benefiċjarju ta’ għajnuna taħt din l-iskema, quddiem qorti nazzjonali, li jikkontesta modalità tal-imsemmija skema li hija marbuta inseparabbilment mal-funzjonament tagħha – Inammissibbiltà, fil-kuntest ta’ dan ir-rikors, ta’ talba għal deċiżjoni preliminari dwar l-interpretazzjoni ta’ dawn id-dispożizzjonijiet ta’ dawn id-direttivi”
Domandi preliminari – Ammissibbiltà – Neċessità li tingħata informazzjoni suffiċjenti lill-Qorti tal-Ġustizzja dwar il-kuntest fattwali u regolamentari – Indikazzjoni tar-raġunijiet li jiġġustifikaw in-neċessità ta’ risposta għad-domandi preliminari
(Artikolu 267 TFUE; Statut tal-Qorti tal-Ġustizzja, Artikolu 23; Regoli tal-Proċedura tal-Qorti tal-Ġustizzja, Artikolu 94)
(ara l-punti 30 u 31)
Domandi preliminari – Ammissibbiltà – Limiti – Domandi intiżi li jivverifikaw il-konformità mal-Artikolu 3 tad-Direttiva 2009/28 u mal-Artikolu 4 tad-Direttiva 2018/2001 ta’ mekkaniżmu ta’ inċentiv għall-produzzjoni ta’ enerġija minn sorsi rinnovabbli – Mekkaniżmu marbut inseparabbilment mal-funzjonament ta’ skema ta’ għajnuna ddikjarata kompatibbli mas-suq intern permezz ta’ deċiżjoni tal-Kummissjoni – Kompetenza esklużiva tal-Kummissjoni sabiex tiddeċiedi dwar il-kompatibbiltà tal-imsemmija skema ta’ għajnuna mas-suq intern – Nuqqas ta’ ġurisdizzjoni tal-qorti tar-rinviju sabiex tevalwa l-konformità tal-mekkaniżmu inkwistjoni mad-dispożizzjonijiet imsemmija – Assenza ta’ neċessità tal-interpretazzjoni mitluba għas-soluzzjoni tat-tilwima fil-kawża prinċipali – Inammissibbiltà
(Artikoli 107(3)(c), 108(3) u 267 TFUE; Regolament tal-Kunsill 2015/1589, Artikoli 1(b)(ii) u (c); Direttivi tal-Parlament Ewropew u tal-Kunsill 2009/28, Artikolu 3, u 2018/2001, Artikolu 4)
(ara l-punti 33 sa 63)
Sunt
Il-Qorti tal-Ġustizzja ddikjarat inammissibbli t-talba għal deċiżjoni preliminari mressqa mill-Consiglio di Stato (il-Kunsill tal-Istat, l-Italja) intiża sabiex tinkiseb l-interpretazzjoni ta’ dispożizzjonijiet tad-Direttiva 2009/28 (
1
) u tad-Direttiva 2018/2001 (
2
), għar-raġuni li l-kjarifika mitluba ma kellhiex rilevanza għas-soluzzjoni tat-tilwima fil-kawża prinċipali. Fil-fatt, il-kawża kienet intiża sabiex jiġi kkontestat metodu ta’ implimentazzjoni ta’ skema ta’ għajnuna mill-Istat, marbuta b’mod inseparabbli mal-funzjonament ta’ din l-iskema, meta l-kompatibbiltà tal-imsemmija skema mas-suq intern ġiet ikkonstatata permezz ta’ deċiżjoni tal-Kummissjoni. Issa, il-qorti tar-rinviju ma setgħetx tevalwa l-imsemmija kompatibbiltà fid-dawl tad-dispożizzjonijiet tad-direttivi li fuqhom kienet ibbażata d-domanda magħmula, mingħajr ma tidħol fuq il-kompetenza esklużiva tal-Kummissjoni sabiex tevalwa l-kompatibbiltà ta’ skema ta’ għajnuna mas-suq intern.
Permezz tad-deċiżjoni tagħha tat‑28 ta’ April 2016 (
3
), il-Kummissjoni ddikjarat kompatibbli mas-suq intern, skont l-Artikolu 107(3)(c) TFUE, skema ta’ għajnuna nnotifikata mir-Repubblika Taljana u intiża sabiex tippromwovi l-produzzjoni tal-elettriku minn sorsi ta’ enerġija rinnovabbli għajr l-enerġija fotovoltajka.
Wara dik id-deċiżjoni, il-Ministero dello Sviluppo economico (il-Ministeru għall-Iżvilupp Ekonomiku, l-Italja) adotta d-digriet tat‑23 ta’ Ġunju 2016 (
4
), li stabbilixxa sistema ta’ inċentivi għall-produzzjoni tal-elettriku suġġetti għal diversi proċeduri ta’ aċċess, b’mod partikolari r-reġistrazzjoni fir-reġistru rilevanti, stabbilit skont is-sors ta’ enerġija u t-tip ta’ installazzjoni, u l-parteċipazzjoni fi proċeduri ta’ rkant b’deprezzament.
Minn din il-perspettiva, il-produtturi li kienu jbigħu l-enerġija fis-suq liberu u li kienu jibbenefikaw mill-inċentiv minħabba r-reġistrazzjoni tagħhom fir-reġistru kellhom jirrimborsaw lil Gestore dei servizi energetici (GSE) SpA d-differenza bejn il-prezz tas-suq u t-tariffa tal-inċentiv iggarantita minn GSE meta l-prezz tas-suq kien ikun ogħla mit-tariffa (iktar ’il quddiem il-“mekkaniżmu ta’ inċentiv negattiv”). Dan il-mekkaniżmu ma kienx japplika għall-produtturi eliġibbli għall-inċentiv permezz ta’ parteċipazzjoni fi proċedura ta’ rkant.
Fiż-żmien tal-fatti tal-kawża, Tiberis Holding Srl (iktar ’il quddiem “Tiberis”) kienet topera impjant idroelettriku fuq ix-xmara Tevere. F’Settembru 2017, GSE laqgħet it-talba tagħha sabiex tkun tista’ tibbenefika mis-sistema ta’ inċentivi msemmija iktar ’il fuq permezz tar-reġistrazzjoni tagħha f’reġistru. Mill‑2017 sal‑2021, Tiberis irċeviet total ta’ EUR 4 044 340.75 bħala għajnuna skont din is-sistema. Madankollu, fl‑2022, GSE talbet il-ħlas lura ta’ parti mill-għajnuna rċevuta, li kienet tammonta għal EUR 1 224 210.86.
Tiberis ikkontestat dawn it-talbiet għal ħlas lura, kif ukoll id-dispożizzjonijiet kuntrattwali u regolatorji li kienu bbażati fuqhom, quddiem it-Tribunale amministrativo regionale per il Lazio (il-Qorti Amministrattiva Reġjonali ta’ Lazio, l-Italja), billi invokat ksur tal-Artikolu 3 tad-Direttiva 2009/28 u tal-Artikolu 4 tad-Direttiva 2018/2001. Dan ir-rikors kien miċħud bħala infondat. Tiberis għalhekk adixxiet lill-Kunsill tal-Istat, il-qorti tar-rinviju, b’rikors kontra dik is-sentenza billi invokat l-istess motivi.
Il-qorti tar-rinviju qieset li d-Digriet tat‑23 ta’ Ġunju 2016, inkwantu kien jipprevedi mekkaniżmu ta’ inċentiv negattiv, kien jidher li jikser il-kriterji kumulattivi stabbiliti mill-Artikolu 3 tad-Direttiva 2009/28 u mill-Artikolu 4 tad-Direttiva 2018/2001 sabiex l-inċentivi jkunu legali. F’dawn iċ-ċirkustanzi, hija staqsiet lill-Qorti tal-Ġustizzja dwar jekk dawn id-dispożizzjonijiet jipprekludux leġiżlazzjoni nazzjonali li tipprevedi tali mekkaniżmu, li japplika biss għall-produtturi li jibbenefikaw minn inċentiv minħabba r-reġistrazzjoni tagħhom fir-reġistru rilevanti, iżda ma japplikax għal dawk li jiksbu l-inċentiv billi jipparteċipaw fi proċedura ta’ rkant.
Il-kunsiderazzjonijiet tal-Qorti tal-Ġustizzja
Il-Qorti tal-Ġustizzja rrilevat qabelxejn li hija bħala prinċipju marbuta li tiddeċiedi dwar id-domandi preliminari li jirrigwardaw l-interpretazzjoni tad-dritt tal-Unjoni Ewropea, iżda li hija għandha l-kompitu li teżamina l-kundizzjonijiet li fihom hija adita mill-qorti nazzjonali, sabiex tivverifika l-ġurisdizzjoni rispettiva tagħha jew l-ammissibbiltà tad-domanda mressqa quddiemha.
F’dan il-każ, ir-rikors fil-kawża prinċipali kien intiż li jikkontesta l-legalità, fid-dawl tal-Artikolu 3 tad-Direttiva 2009/28 u tal-Artikolu 4 tad-Direttiva 2018/2001, tal-mekkaniżmu ta’ inċentiv negattiv previst mid-digriet tat‑23 ta’ Ġunju 2016, li kien jikkostitwixxi modalità ta’ implimentazzjoni tal-iskema ta’ promozzjoni tal-elettriku prodott minn sorsi rinnovabbli għajr l-enerġija fotovoltajka, stabbilita minn dan id-digriet. Issa, din l-iskema kienet tikkostitwixxi skema ta’ għajnuna mill-Istat li l-awtoritajiet Taljani nnotifikaw lill-Kummissjoni u li din tal-aħħar iddikjarat kompatibbli mas-suq intern permezz tad-Deċiżjoni SA.43756 tagħha.
Konsegwentement, il-Qorti tal-Ġustizzja qieset li kellha tivverifika jekk qorti nazzjonali adita b’tali rikors minn benefiċjarju tal-imsemmija skema tistax tevalwah fid-dawl tad-dispożizzjonijiet tal-Artikolu 3 tad-Direttiva 2009/28 u tal-Artikolu 4 tad-Direttiva 2018/2001.
F’dan ir-rigward, hija fakkret li, fis-sistema ta’ kontroll tal-għajnuna mill-Istat stabbilita mit-Trattat FUE, il-qrati nazzjonali u l-Kummissjoni għandhom rwoli komplementari iżda distinti. B’mod partikolari, l-imsemmija qrati għandhom jiżguraw is-salvagwardja, sad-deċiżjoni finali tal-Kummissjoni, tad-drittijiet tal-individwi fil-każ ta’ ksur eventwali, mill-awtoritajiet tal-Istat, tal-projbizzjoni li jimplimentaw il-miżuri ta’ għajnuna qabel il-konklużjoni tal-proċedura ta’ kontroll minn qabel mill-Kummissjoni, imsemmija fl-Artikolu 108(3) TFUE. B’kuntrast ma’ dan, huma ma għandhomx ġurisdizzjoni sabiex jiddeċiedu dwar il-kompatibbiltà ta’ miżuri ta’ għajnuna jew ta’ skema ta’ għajnuna mill-Istat mas-suq komuni, liema evalwazzjoni taqa’ taħt il-kompetenza esklużiva tal-Kummissjoni, bla ħsara għall-istħarriġ tal-qrati tal-Unjoni.
Barra minn hekk, hija nnotat li l-proċedura ta’ kontroll minn qabel prevista fl-Artikolu 108 TFUE ma għandha qatt twassal għal riżultat li jmur kontra d-dispożizzjonijiet speċifiċi tat-Trattat FUE. Għaldaqstant, għajnuna li, fiha nnifisha jew permezz ta’ ċerti modalitajiet tagħha, tikser dispożizzjonijiet jew prinċipji ġenerali tad-dritt tal-Unjoni ma tistax tiġi ddikjarata kompatibbli mas-suq intern.
Fil-fatt, meta l-modalitajiet ta’ għajnuna jew ta’ skema ta’ għajnuna jkunu tant inseparabbilment marbuta mal-għan tal-għajnuna jew tal-iskema ta’ għajnuna, jew mal-funzjonament tagħhom, li ma jkunx possibbli li dawn jiġu evalwati separatament, l-effett tagħhom fuq il-kompatibbiltà jew l-inkompatibbiltà tal-għajnuna jew tal-iskema ta’ għajnuna fl-intier tagħha għandu neċessarjament jiġi evalwat skont il-proċedura prevista fl-Artikolu 108 TFUE. Għaldaqstant, l-evalwazzjoni ta’ tali modalitajiet ma taqax taħt il-ġurisdizzjoni tal-qrati nazzjonali.
Il-Qorti tal-Ġustizzja fakkret ukoll li l-applikazzjoni tar-regoli tal-Unjoni fil-qasam tal-għajnuna mill-Istat hija bbażata fuq obbligu ta’ kooperazzjoni leali bejn, minn naħa, il-qrati nazzjonali, u, min-naħa l-oħra, il-Kummissjoni u l-qrati tal-Unjoni, li fil-kuntest tiegħu kull waħda minnhom taġixxi skont ir-rwol mogħti lilha mit-Trattat FUE. Għalhekk, il-qrati nazzjonali għandhom, b’mod partikolari, jastjenu milli jieħdu deċiżjonijiet li jmorru kontra deċiżjoni adottata mill-Kummissjoni, skont il-kompetenza esklużiva tagħha, dwar il-kompatibbiltà ta’ għajnuna mill-Istat mas-suq intern.
F’dan il-każ, il-mekkaniżmu ta’ inċentiv negattiv ikkontestat fil-kawża prinċipali kien jiddetermina in fine l-ammont tal-għajnuna li kien jingħata individwalment lill-operaturi ekonomiċi li kienu jibbenefikaw mill-iskema ta’ għajnuna inkwistjoni abbażi tar-reġistrazzjoni tagħhom f’reġistru. Għalhekk, kien dan il-mekkaniżmu li ppermetta lill-Kummissjoni tikkonkludi li, preċiżament għall-proġetti li kienu rreġistrati f’reġistru, din l-iskema ta’ għajnuna kienet tissodisfa l-kundizzjoni ta’ proporzjonalità. Għaldaqstant, dan il-mekkaniżmu jikkostitwixxi modalità li hija marbuta inseparabbilment mal-funzjonament tal-iskema ta’ għajnuna msemmija mid-Deċiżjoni SA.43756 u ma tistax tiġi evalwata b’mod separat minnha.
Minn dan isegwi li, jekk qorti nazzjonali tkun awtorizzata tiddeċiedi dwar il-legalità ta’ dan il-mekkaniżmu ta’ inċentiv negattiv fid-dawl tal-Artikolu 3 tad-Direttiva 2009/28, hija tkun tista’ tissostitwixxi l-evalwazzjoni magħmula mill-Kummissjoni fid-Deċiżjoni SA.43756 b’dik tagħha. Għalhekk il-qorti kkonċernata tinvadi l-kompetenzi esklużivi ta’ dik l-istituzzjoni fir-rigward tal-evalwazzjoni tal-kompatibbiltà tal-għajnuna mill-Istat mas-suq intern u tikser l-obbligu tagħha ta’ kooperazzjoni leali.
Barra minn hekk, il-Kummissjoni ma setgħetx tiddikjara l-iskema ta’ għajnuna inkwistjoni bħala kompatibbli mas-suq intern, skont l-Artikolu 107(3)(c) TFUE, mingħajr ma tkun żgurat ruħha minn qabel li din l-iskema ma tiksirx, barra minn hekk, dispożizzjonijiet oħra jew prinċipji ġenerali rilevanti tad-dritt tal-Unjoni.
Il-fatt li d-Deċiżjoni SA.43756 ma tirreferix espressament għad-Direttiva 2009/28, b’mod partikolari għall-Artikolu 3 tagħha, imsemmi fid-domanda magħmula, huwa irrilevanti f’dan ir-rigward, peress li l-Kummissjoni neċessarjament ħadet inkunsiderazzjoni l-imsemmija direttiva meta evalwat il-kompatibbiltà tal-iskema ta’ għajnuna inkwistjoni mas-suq intern.
Fil-fatt, l-iskema nnotifikata, li tikkorrispondi għal dik inkwistjoni fil-kawża prinċipali, ġiet evalwata b’mod partikolari fid-dawl tal-Linji Gwida dwar l-għajnuna mill-Istat għall-protezzjoni ambjentali u l-enerġija 2014‑2020 (
5
). Issa, dawn il-linji gwida, li tirreferi għalihom id-Deċiżjoni SA.43756, ifakkru li l-Unjoni stabbilixxiet għanijiet ambizzjużi fil-qasam tat-tibdil fil-klima u tal-użu sostenibbli tal-enerġija, li diversi atti leġiżlattivi tal-Unjoni, bħad-Direttiva 2009/28, diġà jikkontribwixxu għat-twettiq ta’ dawn l-għanijiet, u li l-għajnuna mill-Istat tista’ tikkostitwixxi strument xieraq sabiex tikkontribwixxi għat-twettiq tal-għanijiet tal-Unjoni.
Fir-rigward tal-evalwazzjoni tal-konformità tal-mekkaniżmu ta’ inċentiv negattiv mal-Artikolu 4 tad-Direttiva 2018/2001, il-Qorti tal-Ġustizzja kkonstatat li din id-direttiva ġiet ċertament adottata wara d-Deċiżjoni SA.43756, b’tali mod li ma setax jitqies li, permezz ta’ dik id-deċiżjoni, il-Kummissjoni neċessarjament evalwat dan il-mekkaniżmu billi żgurat li ma jiksirx din id-dispożizzjoni.
Madankollu, peress li l-iskema ta’ għajnuna stabbilita bid-digriet tat‑23 ta’ Ġunju 2016 ġiet awtorizzata mill-Kummissjoni skont l-imsemmija deċiżjoni, hija kienet taqa’ taħt il-kunċett ta’ “għajnuna eżistenti”, fis-sens tal-Artikolu 1(b)(ii) tar-Regolament 2015/1589 (
6
).
Issa, l-Artikolu 108(1) TFUE jagħti lill-Kummissjoni l-kompetenza li, flimkien mal-Istati Membri, twettaq eżami permanenti tal-iskemi ta’ għajnuna eżistenti f’dawn l-Istati. Dan l-eżami jista’ jwassal lill-Kummissjoni tipproponi lill-Istat Membru kkonċernat il-miżuri adegwati meħtieġa mill-iżvilupp progressiv jew mill-funzjonament tas-suq intern u, jekk ikun il-każ, tirtira jew timmodifika għajnuna li hija tqis inkompatibbli ma’ dan is-suq. Fil-kuntest ta’ dan l-eżami, is-sitwazzjoni legali ma tinbidilx sal-punt li fih l-Istat Membru kkonċernat jaċċetta proposti ta’ miżuri adegwati jew sal-adozzjoni ta’ deċiżjoni finali mill-Kummissjoni.
Konsegwentement, l-evalwazzjoni tal-kompatibbiltà ta’ skema ta’ għajnuna eżistenti, bħal dik inkwistjoni, mas-suq intern tibqa’ għalhekk taħt il-kompetenza esklużiva tal-Kummissjoni, bla ħsara għall-istħarriġ tal-qrati tal-Unjoni.
Barra minn hekk, kull modifika li saret lill-mekkaniżmu ta’ inċentiv negattiv inkwistjoni fil-kawża prinċipali, minħabba żieda eventwali tal-intensità tal-għajnuna li setgħet tirriżulta minnha, setgħet tinfluwenza l-evalwazzjoni tal-kompatibbiltà mas-suq intern tal-iskema ta’ għajnuna inkwistjoni. Fil-fatt, fin-nuqqas tal-imsemmi mekkaniżmu, li kien marbut inseparabbilment mal-funzjonament ta’ din l-iskema, kien possibbli li l-Kummissjoni kienet tqis li l-imsemmija skema ta’ għajnuna ma kinitx proporzjonata u lanqas, konsegwentement, kompatibbli mas-suq intern. Tali modifika hija għalhekk modifika ta’ għajnuna eżistenti, li tikkostitwixxi “għajnuna ġdida”, fis-sens tal-Artikolu 1(c) tar-Regolament 2015/1589, suġġetta għall-obbligu ta’ notifika previst fl-Artikolu 108(3) TFUE u li l-evalwazzjoni tal-kompatibbiltà tagħha mas-suq intern taqa’ taħt il-kompetenza esklużiva tal-Kummissjoni.
Dan japplika wkoll għall-każ fejn modifika ta’ dan il-mekkaniżmu ta’ inċentiv ma ssirx erga omnes, iżda biss għall-benefiċċju ta’ benefiċjarju partikolari, bħal Tiberis, peress li skema ta’ għajnuna li tiġi implimentata, fuq livell individwali, mingħajr ma tikkorrispondi għall-iskema ta’ għajnuna nnotifikata u awtorizzata mill-Kummissjoni tista’ wkoll titqies bħala “għajnuna ġdida”. Fil-fatt, l-istabbiliment bħala tali ta’ għajnuna mill-Istat ma jistax jirriżulta minn deċiżjoni ġudizzjarja, iżda huwa suġġett għal evalwazzjoni dwar il-perkors xieraq li ma taqax taħt il-funzjonijiet ta’ qorti.
Fid-dawl ta’ dawn il-kunsiderazzjonijiet, il-Qorti tal-Ġustizzja kkonkludiet li d-dritt tal-Unjoni jipprekludi li l-qorti tar-rinviju tevalwa l-konformità tal-mekkaniżmu ta’ inċentiv negattiv inkwistjoni mad-dispożizzjonijiet tal-Artikolu 3 tad-Direttiva 2009/28 jew mal-Artikolu 4 tad-Direttiva 2018/2001. Għaldaqstant, peress li l-interpretazzjoni mitluba ma kinitx rilevanti għas-soluzzjoni tat-tilwima fil-kawża prinċipali, il-Qorti tal-Ġustizzja ddikjarat id-deċiżjoni preliminari inammissibbli.
(
1
)	Direttiva 2009/28/KE tal-Parlament Ewropew u tal-Kunsill tat‑23 ta’ April 2009 dwar il-promozzjoni tal-użu tal-enerġija minn sorsi rinnovabbli u li temenda u sussegwentement tħassar id-Direttivi 2001/77/KE u 2003/30/KE (ĠU 2009, L 140, p. 16).
(
2
)	Direttiva (UE) 2018/2001 tal-Parlament Ewropew u tal-Kunsill tal‑11 ta’ Diċembru 2018 dwar il-promozzjoni tal-użu tal-enerġija minn sorsi rinnovabbli (ĠU 2018, L 328, p. 82, rettifiki fil-ĠU 2020, L 311, p. 11, fil-ĠU 2021, L 224, p. 42 u fil-ĠU 2022, L 41, p. 37).
(
3
)	Deċiżjoni C(2016) 2726 final tat‑28 ta’ April 2016 dwar l-għajnuna mill-Istat SA.43756 (2015/N) – Italja, Sostenn għall-enerġija elettrika prodotta fl-Italja minn sorsi ta’ enerġija rinnovabbli (iktar ’il quddiem id-“Deċiżjoni SA.43756”).
(
4
)	Decreto del Ministero dello Sviluppo Economico – Incentivazione dell’energia elettrica prodotta da fonti rinnovabili diverse dal fotovoltaico (id-Digriet tal-Ministeru għall-Iżvilupp Ekonomiku dwar il-Promozzjoni tal-Enerġija Elettrika Prodotta minn Sorsi Rinnovabbli Minbarra dawk Fotovoltajċi) tat‑23 ta’ Ġunju 2016 (GURI Nru 150 tad‑29 ta’ Ġunju 2016, p. 8) (iktar ’il quddiem id-“digriet tat‑23 ta’ Ġunju 2016”).
(
5
)	Komunikazzjoni tal-Kummissjoni - Linji Gwida dwar l-għajnuna mill-Istat għall-protezzjoni ambjentali u l-enerġija 2014‑2020 (ĠU 2014, C 200, p. 1).
(
6
)	Regolament tal-Kunsill (UE) 2015/1589 tat‑13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015, L 248, p. 9).